Sophie Hæstorp Andersen (S), 2012-06-13:
Som jeg sagde til hr. Jan E. Jørgensen, er jeg fuldt ud opmærksom på, at bl.a. formanden for Folketinget kritiserede den meget korte høringsfrist og bad regeringen om at gøre det bedre.
Men det er ikke sådan, at den her regering generelt set har gjort det dårligere med hensyn til høringsfrister, end den tidligere regering gjorde det.
Det, der er den store forskel, er, at vi har en ambition om at gøre det bedre, og derfor har jeg også en forventning om, at det kommer vi til, også når vi mødes igen til oktober og i løbet af de kommende år.
For vi har en ambition om at lave bedre regeringsførelse, og det er i hvert fald mere, end den tidligere regering havde.
Man kan med rette diskutere høringsfristen.
Så langt, så godt.
Men man kan ikke diskutere, at lovforslaget har været hastet igennem Folketinget, for det har det bestemt ikke.
Man har netop haft en kort høringsproces for at kunne sikre sig, at der var det rum i Folketinget til at tage den diskussion, der skulle være under første- og anden- og tredjebehandlingen.
Så det sidste er simpelt hen ikke korrekt.
Så vil også gerne sige, at det her lovforslag jo som sagt er blevet til efter en 10-årig debat.
Der er også kommet en del høringssvar ind, og det har også været muligt for andre at komme til i lovarbejdet.
Men det vigtige med det her lovforslag er, at det kun er et første skridt i retning af at forbedre forholdene for stofmisbrugere i Danmark og sikre sig, at man overlever sit stofmisbrug, så man kan komme ud på den anden side.
I dag er en historisk dag, for i dag vedtager et overvældende flertal i Folketinget at række hånden ud til og drage omsorg for de stofmisbrugere, som hver dag oplever at leve under nogle meget uværdige forhold på gadeplan.
Socialdemokratiet mener sammen med resten af regeringen og de mennesker, der stemmer for her i dag, bl.a. Liberal Alliance, at stofafhængighed er et socialt fænomen, som både har sociale og sundhedsmæssige konsekvenser, og for mange mennesker er det sådan, at stofmisbrug er en afhængighed, det er en kritisk overgangsfase, som kan overvindes, hvis vi giver den rigtige hjælp.
Derfor skal narkotikapolitikken støtte denne proces frem at hæmme den.
I 10 år har vi diskuteret de omfattende undersøgelser og initiativer, der har været i andre lande som Schweiz, Holland, Tyskland, Spanien, Luxembourg, Norge, Canada, Australien, der tilsammen har åbnet over 90 stofindtagelsesrum.
I 10 år har vi diskuteret de resultater, der kom ud af det: hvordan det har kunnet redde liv, og hvordan vi har kunnet se i f.eks. byer som Barcelona og andre steder, at man simpelt hen markant kan nedbringe antallet af folk, der dør af en overdosis eller af forgiftning.
Alligevel har det altså taget 10 år, og i perioden er i gennemsnit 260 misbrugere døde af overdoser og forgiftninger om året.
På 10 år er det altså omkring 2.600 liv, vi formentlig kunne have reddet, hvis vi havde vedtaget en lov om stofindtagelsesrum langt tidligere.
Derfor er det meget, meget flot, at vi i dag med et flertal og med den nye regering kunne få det her forslag på banen, og det støttes nu af rigtig mange.
Jeg glæder mig til at se resultaterne ude i den virkelige verden.
Jeg glæder mig til at se, at flere mennesker kan redde livet, at folk kan komme tættere på behandling og måske en dag blive stoffri, men hvis ikke de kan blive stoffri, kan de i det mindste have livet i behold uden at leve med smitsomme sygdomme som hiv og smitsom leverbetændelse eller andre forfærdelige sygdomme, som vi ser stofmisbrugerne i dag ender med at lide af.
Tak for ordet.